b"\n_START_ARTICLE_\nTour de Flandes\n_START_SECTION_\nHist\xc3\xb2ria\n_START_PARAGRAPH_\nEl Tour de Flandes es cre\xc3\xa0 el 1913 per una idea de Karel van Wijnendaele, fundador del diari esportiu Sportwereld. Aquella edici\xc3\xb3 tingu\xc3\xa9 un recorregut de 330\xc2\xa0km. Les primeres edicions no tingueren molt de ress\xc3\xb2 i sols 37 ciclistes prengueren part en l'edici\xc3\xb3 de 1913 i 47 en la de 1914._NEWLINE_Durant la Primera Guerra Mundial no es pogu\xc3\xa9 organitzar la cursa, per\xc3\xb2 tan bon punt finalitz\xc3\xa0 es recuper\xc3\xa0, el 1919, amb un recorregut similar a les edicions precedents. En aquell moment la cursa era ignorada pels estranger. No ser\xc3\xa0 fins al 1920 quan els principals constructors de bicicletes francesos hi participin. El primer vencedor estranger fou el su\xc3\xads Heiri Suter, el 1923. La reputaci\xc3\xb3 de la cursa va anar creixent durant els anys 20 i 30, tot i que sovint s'organitzava simult\xc3\xa0niament a la Mil\xc3\xa0-Sanremo, cosa que li treia participaci\xc3\xb3. El 1939, el diari Sportwereld es fusion\xc3\xa0 amb el diari Het Nieuwsblad, passant a ser aquest darrer el propietari de la cursa._NEWLINE_Durant la Segona Guerra Mundial Karel Van Wijnendaele aconsegu\xc3\xad que els ocupants nazis permetessin la seva celebraci\xc3\xb3. El 1947 els diaris L'\xc3\x89quipe, La Gazzetta dello Sport, Het Nieuwsblad-Sportwereld i Les Sports decideixen crear la Challenge Desgrange-Colombo, una competici\xc3\xb3 per punts amb les curses que ells organitzaven, per tal d'incitar el millors ciclistes a prendre part en cadascuna d'elles. Gr\xc3\xa0cies a aquesta iniciativa el Tour de Flandes passa a ser una de les principals cl\xc3\xa0ssiques del calendari ciclista, mantenint el seu estatus en el Super Prestige Pernod, la Copa del m\xc3\xb3n, l'UCI ProTour i l'UCI World Tour. El Tour de Flandes, junt amb la Mil\xc3\xa0-Sanremo, la Par\xc3\xads-Roubaix, la Lieja-Bastogne-Lieja i la Volta a Llombardia \xc3\xa9s un dels cinc \xc2\xabmonuments del ciclisme\xc2\xbb._NEWLINE_Els belgues Achiel Buysse, Eric Leman, Johan Museeuw i Tom Boonen, l'itali\xc3\xa0 Fiorenzo Magni i el su\xc3\xads Fabian Cancellara ostenten el r\xc3\xa8cord de vict\xc3\xb2ries a la cursa, amb tres._NEWLINE_Actualment la vila de Bruges est\xc3\xa0 fent els tr\xc3\xa0mits per tal que el Tour de Flandes esdevingui Patrimoni Cultural Immaterial de la Humanitat."